
ДО
ОБЩИНСКИ СЪВЕТ

от Николай Йосифов Арабаджиев – Председател на Общински съвет Белене

ОТНОСНО: Окончателен вариант на Предложение с вх. № 310/13.10.2026 г. за откриване на процедура за провеждане на конкурс за избор на управител и възлагане на управлението на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД, ЕИК 114542439, и становище по направените при обсъждането от ПК бележки

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

С Предложение вх. № 310/13.10.2026 г. внесох за разглеждане от Общински съвет Белене откриването на процедура за провеждане на конкурс за избор на управител и възлагане на управлението на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД. Предложението беше обсъдено на съвместно заседание на постоянните комисии към Общинския съвет, проведено на 19.10.2026 г. По време на обсъждането бяха направени забележки по процедурата за провеждане на конкурса, както и по проекта на договор и се предложи заявлението за участие в конкурса да бъде по образец. ПК приеха становища с проект на решение, което беше възприето от всички комисии, обсъдили предложението.
С настоящата докладна записка внасям преработен проект на решение по предложението, ведно с проекта на договор за възлагане на управлението, критериите и методиката за оценка и образците на заявление за участие в конкурса и декларации. Мотивите на предложението се запазват. По-долу излагам кои от забележките, направени по време на обсъждането от ПК са възприети и мотивите, поради които някои забележки и част от становището на комисиите не следва да бъдат приети.

I. ВЪЗПРИЕТИ ПРЕДЛОЖЕНИЯ
1. Поименен състав на комисията за номиниране (т. II.1). Възприет е предложеният от ПК състав: председател – д-р Невена Александрова, общински съветник, магистър по медицина; членове – Ирина Чоранова, правоспособен юрист при Община Белене; Малина Ешекова, заместник-кмет на Община Белене; представител на РЗОК – Плевен и представител на РЗИ – Плевен; резервен член – Веселка Врайкова, общински съветник. Комисията е в състав от 5 души, сред които правоспособен юрист и магистър по медицина (чл. 5, ал. 3 от Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения – Наредба № 9), и включва задължително представител на регионалната здравна инспекция (чл. 6 от Наредба № 9).
Участието на представител на РЗОК – Плевен не е задължително, тъй като с ДВ, бр. 91 от 2003 г. районната здравноосигурителна каса е заличена от чл. 6 от Наредба № 9. То е целесъобразно, защото основният приход на лечебното заведение е по договорите с НЗОК. За представителите на РЗОК и на РЗИ е предвидено заместване от определени от директорите им заместници.
2. Възнаграждение на членовете на комисията (т. II.4). Възприет е предложеният размер от 25 евро на член за участие в цялата процедура. Възнаграждението се определя от органа, който открива конкурса (чл. 5, ал. 1, изр. второ от Наредба № 9).
3. Публикуване на решението (т. VII и т. 8.3). Възприето е предложението решението да се публикува в един местен вестник, на интернет страниците на Община Белене и на Общински съвет Белене и на един от националните сайтове за обяви за работа. Целта е информацията да достигне до по-широк кръг потенциални кандидати, след като двете предходни процедури бяха прекратени поради липса на кандидати.
4. Образец на заявление за участие (т. 3.1). Възприето е предложението заявлението за участие да се подава по образец. Образецът (Образец № 3) е приложен към решението. Той осигурява еднакво съдържание на заявленията, включително адреса на електронна поща за кореспонденция, и съдържа опис на документите в плик № 1 и плик № 2. Това улеснява проверката за допустимост (чл. 7, ал. 1 от Наредба № 9; т. 6.1 от проекта на решение). Съответно са допълнени т. 3.1, забележката към т. 3 и т. II.2.1 от проекта на решение.

II. НЕВЪЗПРИЕТИ БЕЛЕЖКИ И ПРЕДЛОЖЕНИЯ
1. Бележка на общинския съветник Калоян Прокопиев, че програмата не следва да се подава заедно със заявлението и документите за участие
Бележката се основава на чл. 40, ал. 1 от Наредбата за реда за учредяване и упражняване правата на Община Белене в публични предприятия и търговски дружества с общинско участие в капитала (Наредбата). Според съветника комисията за номиниране уведомява допуснатите кандидати и им определя срок за представяне на бизнес програмата.
Бележката не следва да бъде приета по следните съображения:
а) За конкурсите за възлагане на управлението на общински лечебни заведения за болнична помощ – еднолични търговски дружества, специален ред е установен с Наредба № 9 (чл. 1 от Наредба № 9). Съгласно чл. 7, ал. 1 от Наредба № 9 за участие в конкурса се подава заявление, към което се прилагат два отделни плика – плик № 1 с документите, удостоверяващи съответствието с изискванията, и плик № 2 с разработката (програмата) по чл. 2, ал. 2, т. 2. Пликовете се поставят в общ запечатан плик (чл. 7, ал. 2 от Наредба № 9).
б) Наредба № 9 е издадена от министъра на здравеопазването и е нормативен акт от по-висока степен от наредбата на общинския съвет, която урежда обществените отношения от местно значение, съобразно нормативните актове от по-висока степен (чл. 8 и чл. 15, ал. 1 от Закона за нормативните актове). Самата Наредба на Общински съвет Белене предвижда, че конкурсите се провеждат по реда, предвиден в нея, освен когато условията и редът са определени в друг действащ нормативен акт от по-висока степен (чл. 17, ал. 2 от Наредбата). Следователно по този въпрос се прилага Наредба № 9.
в) Целта на чл. 40, ал. 1 от Наредбата – да се оценяват само програмите на допуснатите кандидати – е постигната. Пликът с програмата се отваря само ако заявлението и документите на кандидата отговарят на изискванията (чл. 8, ал. 2 от Наредба № 9; т. 6.1 от проекта на решение). Програмите на недопуснатите кандидати не се отварят и не се оценяват.
г) Отклонение от реда по Наредба № 9 би било нарушение на процедурата, което дава основание за възражение на участниците (чл. 13, ал. 1 от Наредба № 9). При основателно възражение общинският съвет отменя класирането и конкурсът се провежда отново от момента на нарушението или се обявява нов конкурс (чл. 13, ал. 3 и 4 от Наредба № 9).
2. Бележка на общинския съветник Калоян Прокопиев и предложение в становището на ПК оценката на професионалния опит да предхожда оценката на програмата (т. 6.1.2 от становището)
Комисиите предлагат оценката на професионалния опит да стане част от първия етап (т. 6.1.2) и да предхожда представянето и оценката на програмата. Предложението не следва да бъде прието по следните съображения:
а) Чл. 38 от Наредбата изрично определя етапите на конкурсната процедура и тяхната последователност: 1. предварителна проверка за допустимост на кандидатите; 2. оценка на бизнес програмите; 3. оценка на професионалния опит на кандидатите; 4. провеждане на устна част; 5. изготвяне на предложение с класираните кандидати до общинския съвет. Т. 6.1 – 6.4 от проекта на решение следват точно тази последователност. Наредба № 9 не урежда отделен етап за оценка на професионалния опит (чл. 2, ал. 2 от Наредба № 9), поради което по този въпрос няма противоречие и се прилага редът по Наредбата.
б) Безпокойството, че може да бъде отворена програмата на кандидат без изискуемия опит, е неоснователно. Изискуемият минимален трудов стаж от пет години е условие за допускане (т. 2.3 от проекта на решение; чл. 4, ал. 1, т. 2 от Наредба № 9). Той се проверява на първия етап – при проверката за допустимост. За да няма съмнение, в т. 6.1 от окончателния вариант изрично е посочено, че комисията проверява документите в плик № 1, „включително за изискуемия трудов стаж по т. 2.3“. Кандидат без този стаж не се допуска и неговият плик с програмата не се отваря (чл. 8, ал. 2 от Наредба № 9).
в) На третия етап (т. 6.3) не се проверява дали кандидатът има опит, а опитът на вече допуснатите кандидати се оценява по скалата в т. 3 от Приложение № 2. Тази оценка участва само във формирането на окончателната оценка (с тежест 0,20 по т. 5.3 от Приложение № 2) и не влияе върху допускането до събеседване, което зависи единствено от оценката на програмата (чл. 8, ал. 3 от Наредба № 9). Поради това поредността на двете оценки не се отразява на резултата от конкурса. За яснота т. 6.3 е прецизирана като „Оценка на професионалния опит на допуснатите кандидати“.
г) Отклонението от изрично установената в чл. 38 от Наредбата последователност би създало основание за възражение за нарушение на процедурата (чл. 13, ал. 1 от Наредба № 9) и риск конкурсът да бъде проведен повторно (чл. 13, ал. 3 и 4 от Наредба № 9).
д) Освен това в редакцията по становището на ПК събеседването е преномерирано като т. 6.3, а в т. 8.1 продължава да се препраща към „събеседване (т. 6.4)“. Това създава вътрешно противоречие в решението, което окончателният вариант отстранява.
3. Посочването на секретар като част от състава на комисията (т. II.1 от становището)
В становището на една от ПК лицето, което протоколира заседанията, е включено в състава на комисията за номиниране. Предложението не следва да бъде прието. Лицето, което води протоколите, не е член на комисията – то няма право на глас, не участва в оценяването на кандидатите и не се включва в състава от 5 души по чл. 5, ал. 3 от Наредба № 9. Протоколирането е техническа дейност по административното обслужване на комисията, което се осигурява от Община Белене (чл. 36 от Наредбата). Тази дейност се възлага на служител на общинската администрация, по отношение на когото работодател е кметът на общината (чл. 44, ал. 1, т. 3 от Закона за местното самоуправление и местната администрация). Поради това в окончателния вариант е предвидено заседанията на комисията да се протоколират от служител на общинската администрация, определен със заповед на кмета на общината.

III. ДРУГИ ПРОМЕНИ В ОКОНЧАТЕЛНИЯ ВАРИАНТ
1. Възнаграждение на управителя. В чл. 11, ал. 1 от проекта на договор месечното брутно възнаграждение на управителя е определено в размер на 200 на сто от средната месечна брутна работна заплата на персонала в дружеството (вместо 280 на сто във внесения вариант). Размерът се определя от общинския съвет (чл. 62, ал. 7 от Закона за лечебните заведения; чл. 14, ал. 1, т. 6 и чл. 48, ал. 1 от Наредбата). 
2. Срок за плащане. В чл. 12, ал. 1 от проекта на договор е определено възнаграждението да се изплаща до последно число на месеца, следващ месеца, за който се отнася.
3. Прецизиране на т. 6.1 и т. 6.3 от проекта на решение – съгласно изложеното в раздел II, т. 2.
4. Декларация по Образец № 1. В т. 8 от декларацията позоваването на чл. 64в, ал. 2 от Правилника за прилагане на Закона за публичните предприятия е посочено като прилагане „по аналогия“. Причината е, че съгласно чл. 1, ал. 2 от правилника общинските публични предприятия прилагат само глава осма от него.

Предвид изложеното, по мотивите, изложени в Предложение вх. № 310/13.10.2026 г., и на основание чл. 21, ал. 1, т. 9 и ал. 2 ЗМСМА, чл. 137, ал. 1, т. 5, чл. 141, ал. 7 и чл. 147, ал. 1 и 2 ТЗ, чл. 62, ал. 7 и 8, чл. 63, ал. 1 и 3, чл. 64 и чл. 66 ЗЛЗ, чл. 20 и чл. 21 ЗПП, чл. 65, чл. 68, чл. 69, ал. 2, чл. 70 и чл. 71 ППЗПП, чл. 2 – 14 от Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, както и чл. 14, ал. 1, т. 6, чл. 15, чл. 16, чл. 17, чл. 31 – 43, чл. 45 и чл. 48 от Наредбата за реда за учредяване и упражняване правата на Община Белене в публични предприятия и търговски дружества с общинско участие в капитала, предлагам Общински съвет Белене да вземе следното

Р Е Ш Е Н И Е :

I. Открива процедура за провеждане на конкурс за избор на управител и възлагане на управлението на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД, ЕИК 114542439, за срок от 5 (пет) години, считано от датата на вписване на управителя в Търговския регистър и регистъра на ЮЛНЦ, при следните условия:
1. Обект на конкурса
Избор на управител и възлагане на управлението на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД, ЕИК 114542439 – общинско лечебно заведение за болнична помощ и публично предприятие по смисъла на чл. 2, ал. 1, т. 1 ЗПП.
2. Изисквания към кандидатите
Кандидатите трябва да отговарят на следните изисквания:
2.1. да са български граждани или граждани на друга държава – членка на Европейския съюз, на държава – страна по Споразумението за Европейското икономическо пространство, или на Конфедерация Швейцария (чл. 20, ал. 1 ЗПП; чл. 16, ал. 1 от Наредбата);
2.2. да притежават образователно-квалификационна степен „магистър“ по медицина, съответно дентална медицина, и квалификация по здравен мениджмънт, или образователно-квалификационна степен „магистър“ по икономика и управление и придобита образователна и/или научна степен, специалност или преминато обучение за повишаване на квалификацията по чл. 43 от Закона за висшето образование в областта на здравния мениджмънт (чл. 63, ал. 1 ЗЛЗ; чл. 4, ал. 1, т. 1 от Наредба № 9);
2.3. да имат най-малко пет години трудов стаж като лекар, съответно лекар по дентална медицина, или като икономист. Кандидатите с образователно-квалификационна степен „магистър“ по медицина или дентална медицина трябва да имат и придобита специалност (чл. 4, ал. 1, т. 2 от Наредба № 9; чл. 20, ал. 1, т. 2 ЗПП);
2.4. да не са поставени под запрещение;
2.5. да не са осъждани за умишлено престъпление от общ характер (чл. 20, ал. 1, т. 4 ЗПП; чл. 4, ал. 1, т. 3 от Наредба № 9);
2.6. да не са лишени от правото да заемат длъжността управител;
2.7. да не са обявени в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;
2.8. да не са били членове на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори (чл. 20, ал. 1, т. 7 ЗПП; чл. 141, ал. 8 ТЗ);
2.9. да не са били управител или член на управителен или контролен орган на дружество, за което с влязло в сила наказателно постановление е установено неизпълнение на задължения по създаване и съхраняване на запаси по Закона за запасите от нефт и нефтопродукти (чл. 141, ал. 9 ТЗ; чл. 16, ал. 1, т. 8 от Наредбата);
2.10. да не са съпрузи, лица във фактическо съжителство, роднини по права линия, по съребрена линия до четвърта степен включително или по сватовство до втора степен включително на управител или член на колективен орган за управление и контрол на същото публично предприятие;
2.11. да не заемат публична длъжност по чл. 5, ал. 1, т. 1 – 35, 38 и 39 от Закона за противодействие на корупцията сред лица, заемащи публични длъжности, да не са членове на политически кабинет и да не са секретар на община (чл. 20, ал. 1, т. 9 ЗПП, изм. – ДВ, бр. 51 от 2026 г.);
2.12. да не извършват търговски сделки от свое или от чуждо име;
2.13. да не са съдружници в събирателни, в командитни дружества и в дружества с ограничена отговорност;
2.14. да не са управители или членове на изпълнителен или контролен орган на друго публично предприятие (чл. 20, ал. 1, т. 12 ЗПП);
2.15. да не са ръководители на звената по чл. 58, 59 и 60 ЗЛЗ (чл. 66 ЗЛЗ);
2.16. да не работят по служебно или по трудово правоотношение, освен като преподаватели във висше училище и/или като лекари или лекари по дентална медицина в лечебно заведение по смисъла на ЗЛЗ (чл. 20, ал. 3 ЗПП; чл. 16, ал. 3 от Наредбата);
2.17. да имат добра репутация и почтеност и да могат да отделят достатъчно време за изпълнение на задълженията на управител (чл. 21, ал. 2 ЗПП; по аналогия – чл. 64в, ал. 2 ППЗПП).
Забележка 1: Забраните по т. 2.12 и 2.13 се прилагат, когато се извършва дейност, сходна с дейността на дружеството (чл. 20, ал. 2 ЗПП).
Забележка 2: Съответствието с изискванията по т. 2.11 – 2.14 и т. 2.16 се проверява преди избора на кандидат от общинския съвет. Кандидат, при когото е налице такова обстоятелство, може да участва в конкурса, но е длъжен да го отстрани преди сключване на договора. В противен случай за управител се избира следващият класиран кандидат (чл. 41 от Наредбата).
3. Необходими документи за участие
Документите се подават в общ запечатан непрозрачен плик, в който се поставят два отделни запечатани плика (чл. 7, ал. 1 и 2 от Наредба № 9). Върху общия плик се изписват името на кандидата, адрес и телефон за кореспонденция, адрес на електронна поща и текстът: „За конкурса за управител на МБАЛ – Белене ЕООД“.
Плик № 1 „Документи“ съдържа:
3.1. заявление за участие по образец (Образец № 3) до председателя на Общински съвет Белене с посочен адрес на електронна поща за кореспонденция;
3.2. професионална автобиография (европейски формат);
3.3. копие от документ за самоличност, заверено от кандидата (оригиналът се представя за справка при подаването);
3.4. нотариално заверено копие от диплома за завършено висше образование с образователно-квалификационна степен „магистър“ по т. 2.2;
3.5. за кандидатите – лекари или лекари по дентална медицина: нотариално заверено копие от документ за придобита специалност;
3.6. нотариално заверено копие от документ, удостоверяващ квалификация по здравен мениджмънт, съответно образователна и/или научна степен, специалност или обучение по чл. 43 от Закона за висшето образование в областта на здравния мениджмънт. Квалификацията по здравен мениджмънт се удостоверява с някой от документите по § 3 от Наредба № 9:
а) свидетелство за призната специалност „Икономика на здравеопазването“, „Медицинска информатика и здравен мениджмънт“, „Социална медицина и здравен мениджмънт“ или „Социална медицина и обществено дентално здраве“, придобита по реда на наредбата по чл. 181, ал. 1 от Закона за здравето;
б) удостоверение за завършено обучение по „Здравен мениджмънт“, „Болничен мениджмънт“, „Болнично управление“ или „Организация и управление на здравеопазването“ с хорариум не по-малко от 200 учебни часа, проведено по реда на чл. 4 от Наредба № 31 от 2001 г. за следдипломно обучение в системата на здравеопазването;
в) диплома за завършена степен на висшето образование по специалност, свързана с управлението на здравеопазването;
г) удостоверение или свидетелство за завършено обучение за повишаване на квалификацията по „Здравен мениджмънт“, „Болничен мениджмънт“, „Болнично управление“ или „Организация и управление на здравеопазването“ с хорариум не по-малко от 200 учебни часа, проведено по реда на чл. 43 от Закона за висшето образование;
д) документ за квалификация, придобита при условията и по реда на § 3 от Наредба № 9 в редакцията ѝ преди изменението с ДВ, бр. 91 от 2003 г. (§ 12 от ПР към Наредба № 9);
3.7. копие от трудова, служебна и/или осигурителна книжка или друг документ, удостоверяващ най-малко 5 години трудов стаж като лекар, лекар по дентална медицина или икономист. Ако кандидатът претендира за управленски опит по т. 3 от Приложение № 2, прилага и документи, които го удостоверяват;
3.8. свидетелство за съдимост, валидно към датата на подаване;
3.9. медицинско удостоверение за общо здравословно състояние (оригинал);
3.10. декларация по образец (Образец № 1) за обстоятелствата по т. 2.4 и т. 2.6 – 2.17;
3.11. декларация по образец (Образец № 2) за съгласие за обработване на личните данни за целите на конкурса съгласно Регламент (ЕС) 2016/679;
3.12. копия от други документи, удостоверяващи изпълнението на изискванията за заемане на длъжността, по преценка на кандидата.
Плик № 2 „Програма“ съдържа програма за развитието и дейността на дружеството за тригодишен период (2027 – 2029 г.) в три екземпляра на хартиен носител и на електронен носител (чл. 2, ал. 2, т. 2 от Наредба № 9; чл. 33, ал. 2 от Наредбата). След избора програмата служи като основа за бизнес програмата на дружеството.
Забележка: Образците на заявлението по т. 3.1 и на декларациите по т. 3.10 и 3.11 се публикуват заедно с публичната покана и се предоставят в деловодството на Общински съвет Белене. Кандидат, който не е представил всички документи по т. 3.1 – 3.11, не се допуска до участие.
4. Място и срок за подаване на документите
Документите се подават всеки работен ден от 08:00 до 17:00 ч. до 30.12.2026 г. включително, в деловодството на Общинска администрация Белене: гр. Белене 5930, ул. „България“ № 35, ет. 2, стая № 10. Документите се подават лично или чрез пълномощник с нотариално заверено пълномощно. Заявленията се завеждат в специален регистър по реда на постъпването им. За всяко заявление се издава удостоверение с името на подателя и датата и часа на приемането (чл. 7, ал. 2 и 3 от Наредба № 9).
5. Критерии за подбор и методика за оценка
Критериите за подбор са образователно-квалификационна степен, професионален опит и добра репутация (чл. 31 и чл. 32 от Наредбата; чл. 21, ал. 2 ЗПП). Методиката за оценка на кандидатите е в Приложение № 2 към настоящото решение. Критериите и методиката се предоставят на комисията за номиниране преди започване на процедурата (чл. 31, ал. 2 от Наредбата).
6. Дата, час и място на провеждане на конкурса. Етапи
Конкурсът започва на 06.01.2027 г. в 10:00 ч. в сградата на Общинска администрация Белене, зала № 26. Конкурсът се провежда на следните етапи (чл. 2, ал. 2 и чл. 8 от Наредба № 9; чл. 38 – 40 от Наредбата):
6.1. Проверка за допустимост – 06.01.2027 г., 10:00 ч. Комисията отваря общите пликове по реда на постъпването им в присъствието на явилите се кандидати и проверява документите в плик № 1 за съответствие с изискванията по т. 2 и 3, включително за изискуемия трудов стаж по т. 2.3. Списъкът на допуснатите кандидати се изготвя в 7-дневен срок след изтичане на срока за подаване на документите. Списъкът се публикува на интернет страницата на Община Белене, а кандидатите се уведомяват по електронна поща. Плик № 2 се отваря само за допуснатите кандидати (чл. 8, ал. 2 от Наредба № 9; чл. 39 от Наредбата).
6.2. Представяне и оценка на програмата – 14.01.2027 г., 10:00 ч. Допуснатите кандидати представят пред комисията програмата си в рамките на до 20 минути и отговарят на въпроси по нея. Комисията оценява програмите в 10-дневен срок (чл. 40, ал. 1 и 2 от Наредбата). До събеседване се допускат кандидатите, получили оценка не по-ниска от „много добър 4,50“ (чл. 8, ал. 3 от Наредба № 9; чл. 33, ал. 5 и 6 от Наредбата).
6.3. Оценка на професионалния опит на допуснатите кандидати. Извършва се по документите в плик № 1 по скалата в т. 3 от Приложение № 2 (чл. 38, т. 3 и чл. 40, ал. 5 от Наредбата).
6.4. Събеседване – 21.01.2027 г., 10:00 ч. На всеки кандидат се задават едни и същи въпроси, определени предварително от комисията (чл. 33, ал. 3 от Наредбата). Темите на събеседването са:
6.4.1. мястото и ролята на МБАЛ – Белене в предоставянето на здравни услуги в региона, повишаване на качеството на медицинското обслужване и приоритети за бъдещото развитие;
6.4.2. методи за подобряване на финансовото състояние на лечебното заведение;
6.4.3. органи за управление на лечебното заведение – права и задължения; изисквания на ЗПП към управлението на публичните предприятия;
6.4.4. нормативна уредба в областта на здравеопазването.
Комисията уведомява допуснатите кандидати за всеки следващ етап по електронна поща най-малко 3 работни дни преди него. Ако в определения ден не е налице кворум, комисията предлага, а председателят на общинския съвет определя нова дата и уведомява кандидатите (чл. 9, ал. 4 от Наредба № 9).
7. Класиране, възражения и избор
7.1. Класират се кандидатите, получили оценка не по-ниска от „много добър 4,50“ за програмата и за събеседването. Окончателната оценка се формира по Приложение № 2. В тридневен срок от провеждане на събеседването комисията изготвя протокол. С протокола тя предлага на общинския съвет кандидата, класиран на първо място, и класирането на следващите участници (чл. 10, ал. 1 от Наредба № 9; чл. 40, ал. 4 от Наредбата). Класирането се публикува на интернет страницата на Община Белене, а участниците се уведомяват писмено.
7.2. При двама или повече кандидати с най-високи и равни окончателни оценки окончателният избор се прави след допълнително събеседване. То се провежда от тричленна комисия, определена от общинския съвет и различна от комисията за номиниране (чл. 10, ал. 2 – 5 от Наредба № 9).
7.3. Участниците могат да подават писмени възражения за нарушение на процедурата до Общински съвет Белене в тридневен срок от уведомяването, но не по-късно от 10 дни от публикуване на класирането (чл. 13, ал. 1 от Наредба № 9).
7.4. Общинският съвет се произнася на първото си заседание след получаване на протокола, но не по-късно от два месеца (чл. 11, ал. 2 от Наредба № 9). На това заседание той:
– решава постъпилите възражения (чл. 13, ал. 2 – 4 от Наредба № 9);
– след проверка за съвместимост утвърждава класирането и избира за управител кандидата, класиран на първо място;
– възлага на кмета на Община Белене да сключи от името на дружеството договор за възлагане на управлението по утвърдения проект (чл. 141, ал. 7 ТЗ; чл. 15, ал. 3 и чл. 41, ал. 1 от Наредбата).
Класирането се обявява на интернет страницата на Община Белене в петдневен срок от утвърждаването (чл. 12 от Наредба № 9). Общинският съвет може да отхвърли с мотивирано решение всички класирани кандидати и да открие нова процедура (чл. 42 от Наредбата).
7.5. Преди сключване на договора избраният кандидат подписва декларация, че е запознат с Кодекса за етично поведение на лицата, заети в публичните предприятия, и се задължава да го спазва (по аналогия с чл. 64в, ал. 3 ППЗПП). Той представя и декларация, че не са налице обстоятелствата по т. 2.11 – 2.14 и 2.16, съответно че ги е отстранил.
7.6. Договорът се сключва в срок до 14 дни от решението по т. 7.4, но не по-късно от едномесечния срок по чл. 41, ал. 1 от Наредбата. Ако избраният кандидат не сключи договора в този срок или не отстрани несъвместимост, общинският съвет може да избере следващия класиран кандидат (чл. 41, ал. 2 от Наредбата).
         8. Удължаване на срока и прекратяване на процедурата 
         8.1. Ако до изтичането на срока по т. 4 (30.12.2026 г., 17:00 ч.) няма подадени заявления, срокът за подаване на документите се удължава с 15 календарни дни – до 14.01.2027 г. включително, 17:00 ч. Удължаването става без ново решение на Общински съвет Белене (чл. 9, ал. 2 от Наредба № 9). Със същото удължаване датите на етапите по т. 6 се изместват, както следва:
· проверка за допустимост (т. 6.1) – 21.01.2027 г., 10:00 ч.;
· представяне и оценка на програмата (т. 6.2) – 29.01.2027 г., 10:00 ч.;
· събеседване (т. 6.4) – 05.02.2027 г., 10:00 ч.
Мястото на провеждане не се променя. Сроковете по т. 6.1 и т. 7 се броят от удължения срок.
        8.2. Удължаването настъпва, след като комисията за номиниране констатира с протокол, че няма подадени заявления. Протоколът се съставя в първия работен ден след изтичането на срока по т. 4 и се изпраща незабавно на председателя на Общински съвет Белене и на кмета на Община Белене.
       8.3. Въз основа на протокола кметът публикува съобщение за удължения срок и новите дати. Публикуването става по реда на т. VII (чл. 3, ал. 2 от Наредба № 9) – в един местен вестник, на интернет страниците на Община Белене и Общински съвет Белене и на един от националните сайтове за обяви за работа. Срокът за публикуване е незабавно, но не по-късно от 04.01.2027 г.
       8.4. Ако и в удължения срок няма подадени заявления, Общински съвет Белене прекратява процедурата (чл. 9, ал. 3 от Наредба № 9).
       8.5. Общински съвет Белене прекратява процедурата и когато всички кандидати са получили оценка под „много добър 4,50“ (чл. 9, ал. 1 от Наредба № 9). Комисията прекратява процедурата за оценка и уведомява общинския съвет, когато нито един кандидат не отговаря на изискванията (чл. 43 от Наредбата). В тези случаи общинският съвет открива нова процедура.
II. Избира комисия за номиниране, която изпълнява и функциите на комисия за организиране и провеждане на конкурса по чл. 5 от Наредба № 9, както следва:
1. Състав (чл. 34 от Наредбата; чл. 5, ал. 1 и 3 и чл. 6 от Наредба № 9):
Председател: д-р Невена Александрова – общински съветник при Общински съвет – Белене, магистър по медицина 
Членове:
1. Ирина Чоранова – правоспособен юрист при Община Белене 
2. Малина Ешекова – заместник-кмет на Община Белене
3. Представител на РЗОК – Плевен 
4. Представител на РЗИ – Плевен
и резервен член:
1. Веселка Врайкова – общински съветник при  Общински съвет – Белене

Резервен член замества отсъстващ или отведен член. 
Представителят на РЗОК – Плевен се замества от определен от директора на РЗОК заместник.
Представителят на РЗИ – Плевен се замества от определен от директора на РЗИ заместник.
Заседанията на комисията по т. 1 се протоколират от служител на общинската администрация, определен със заповед на Кмета на Общината. 

2. Задачи на комисията (чл. 5, ал. 4 от Наредба № 9; чл. 37 – 40 от Наредбата):
2.1. в 7-дневен срок от приемане на решението да публикува на интернет страницата на Община Белене публична покана с информацията по чл. 37, ал. 1 от Наредбата и образците на заявлението и на декларациите;
2.2. да организира приемането на документите, подготовката и провеждането на конкурса;
2.3. да предостави чрез общинската администрация на допуснатите кандидати информацията по чл. 37, ал. 2 от Наредбата и по т. VI от решението;
2.4. да провери документите, да оцени програмите и професионалния опит и да проведе събеседването;
2.5. да предложи на Общински съвет Белене кандидата, класиран на първо място, и класирането на следващите участници.
3. Правила за работа:
3.1. Заседанията са редовни, когато присъстват най-малко четирима членове, сред които председателят (чл. 34, ал. 3 от Наредбата; чл. 5, ал. 5 от Наредба № 9). Решенията се вземат с обикновено мнозинство от присъстващите. За всяко заседание се води протокол, подписан от всички присъстващи членове (чл. 5, ал. 6 и 7 от Наредба № 9; чл. 34, ал. 4 от Наредбата).
3.2. Членовете на комисията трябва да отговарят на изискванията по чл. 35, ал. 1 от Наредбата. Преди началото на работа те подписват:
– декларация за неразгласяване на обстоятелствата, станали им известни във връзка с конкурса (чл. 5, ал. 8 от Наредба № 9; чл. 34, ал. 5 от Наредбата);
– декларация за липса на конфликт на интереси спрямо всеки от кандидатите.
Член, който е свързано лице с кандидат или има частен интерес от резултата, се отвежда и се замества от резервен член.
3.3. Комисията заседава в сградата на Община Белене. Административното обслужване се осигурява от Община Белене (чл. 36 от Наредбата).
4. Възнаграждение: Определя възнаграждение в размер на 25 евро на член на комисията за участие в цялата процедура, за сметка на бюджета на Община Белене. Възнаграждение не получават членовете, които са лица по чл. 19, ал. 7 от Закона за администрацията, държавни служители и лица по чл. 107а от Кодекса на труда (чл. 5, ал. 1 и 2 от Наредба № 9).

III. Утвърждава критериите за подбор и методиката за оценка на кандидатите съгласно Приложение № 2 към настоящото решение (чл. 31, ал. 1 от Наредбата).

IV. Утвърждава проект на договор за възлагане на управлението на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД съгласно Приложение № 1 към настоящото решение. Проектът се предоставя на кандидатите заедно с документацията по т. VI (чл. 3, ал. 3 от Наредба № 9; чл. 15, ал. 2 от Наредбата).

V. Определя възнаграждението на управителя, който ще бъде избран след конкурса, по реда и в размера, предвидени в раздел V от проекта на договор по т. IV (чл. 62, ал. 7 ЗЛЗ; чл. 14, ал. 1, т. 6 и чл. 48 от Наредбата). Гражданският договор за работа на управителя като лекар в дружеството по чл. 15 от проекта на договор се сключва, изменя и прекратява само след отделно решение на Общински съвет Белене, с което се дава съгласие и се одобряват основните му условия (чл. 15, ал. 2 и 3 от проекта на договор; чл. 38, ал. 1 ЗЗД).

VI. Задължава временно изпълняващия длъжността управител на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД да предостави в деловодството на Общински съвет Белене в 7-дневен срок от приемане на решението следните документи:
– документи относно структурата, бюджета, числеността и щатното разписание на персонала (чл. 2, ал. 3 от Наредба № 9);
– последния годишен финансов отчет, последния междинен финансов отчет, доклада на регистрирания одитор и годишния доклад за дейността (чл. 37, ал. 2 от Наредбата).
Документите се предоставят на кандидатите при писмено искане, подадено в деловодството на Общински съвет Белене, до изтичане на срока за подаване на документи. Към искането кандидатът прилага декларация, че информацията ще се използва само за целите на конкурса. Документите се предоставят лично в деня на искането или най-късно на следващия работен ден.

VII. Възлага на кмета на Община Белене да публикува настоящото решение в един местен вестник, на интернет страниците на Община Белене и Общински съвет Белене и на един от националните сайтове за обяви за работа. Публикуването се извършва в 7-дневен срок от приемането на решението, но не по-късно от 30.11.2026 г., така че между последната публикация и крайния срок за подаване на документи да има не по-малко от 30 дни (чл. 3, ал. 2 от Наредба № 9; чл. 37, ал. 1 от Наредбата).

VIII. Възлага на кмета на Община Белене да извърши всички необходими правни и фактически действия за обезпечаване на работата на комисията и за изпълнение на настоящото решение.

Приложения:
1. Проект на договор за възлагане на управлението – Приложение № 1 към решението.
2. Критерии за подбор и методика за оценка на кандидатите – Приложение № 2 към решението.
[bookmark: _GoBack]3. Образци № 1 и № 2 на декларации към т. 3.10 и т. 3.11 и Образец № 3 на заявление за участие към т. 3.1 от решението.

С уважение:
НИКОЛАЙ АРАБАДЖИЕВ
Председател на Общински съвет Белене

Приложение № 1 към Решение № ……/…………… г. на Общински съвет Белене
ПРОЕКТ
Д О Г О В О Р
ЗА ВЪЗЛАГАНЕ НА УПРАВЛЕНИЕТО НА
„МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД

Днес, …………… г., в гр. Белене, между:
1. „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД, ЕИК 114542439, със седалище и адрес на управление: гр. Белене, ул.“Гео Милев“ №47, представлявано на основание чл. 141, ал. 7 от Търговския закон и чл. 15, ал. 3 от Наредбата за реда за учредяване и упражняване правата на Община Белене в публични предприятия и търговски дружества с общинско участие в капитала (Наредбата) от кмета на Община Белене Милен Павлов Дулев, оправомощен с Решение № ……/…………… г. на Общински съвет Белене като орган, упражняващ правата на едноличния собственик на капитала, наричано по-долу ВЪЗЛОЖИТЕЛ, и
2. ……………………………………………, ЕГН ………………, с постоянен адрес: ……………………………………………, избран за управител с Решение № ……/…………… г. на Общински съвет Белене след проведен конкурс, наричан по-долу УПРАВИТЕЛ,
на основание чл. 141, ал. 7 и чл. 147 от Търговския закон (ТЗ), чл. 62, ал. 7 – 9, чл. 63, ал. 3 и чл. 64 от Закона за лечебните заведения (ЗЛЗ), чл. 20, 21 и 24 от Закона за публичните предприятия (ЗПП), Наредба № 9 от 26.06.2000 г. на министъра на здравеопазването и чл. 14, ал. 1, т. 6, чл. 15, чл. 45, чл. 46 и чл. 48 от Наредбата, се сключи настоящият договор за следното:
I. ПРЕДМЕТ НА ДОГОВОРА
Чл. 1. (1) ВЪЗЛОЖИТЕЛЯТ възлага, а УПРАВИТЕЛЯТ приема да управлява и представлява „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД (Дружеството) срещу възнаграждение и при условията на този договор.
(2) УПРАВИТЕЛЯТ управлява Дружеството в съответствие със закона, учредителния акт, Наредбата, решенията на Общински съвет Белене в неговата компетентност, одобрената бизнес програма и този договор.
(3) УПРАВИТЕЛЯТ е самостоятелен в оперативното управление на Дружеството. Едноличният собственик упражнява правата си чрез решения на Общински съвет Белене по въпросите от неговата компетентност по чл. 14, ал. 1 от Наредбата и не се намесва в текущата оперативна дейност (чл. 5, т. 3 от Наредбата; чл. 65, ал. 2 вр. чл. 12, т. 4 ППЗПП).
II. СРОК
Чл. 2. (1) Договорът влиза в сила от подписването му.
(2) Управлението се възлага за срок от 5 (пет) години, считано от датата на вписване на УПРАВИТЕЛЯ в Търговския регистър и регистъра на ЮЛНЦ (чл. 45, ал. 2 от Наредбата). ВЪЗЛОЖИТЕЛЯТ подава заявлението за вписване в 7-дневен срок от подписването на договора.
III. ПРАВА И ЗАДЪЛЖЕНИЯ НА ВЪЗЛОЖИТЕЛЯ
Чл. 3. ВЪЗЛОЖИТЕЛЯТ, чрез органите на едноличния собственик, е длъжен:
1. да осигури вписването на УПРАВИТЕЛЯ в търговския регистър и предаването на управлението с двустранен приемо-предавателен протокол;
2. да внесе за одобряване от Общински съвет Белене в срок до три месеца от вписването бизнес програма на Дружеството, изготвена от УПРАВИТЕЛЯ въз основа на програмата му от конкурса;
3. да внася за разглеждане в разумен срок исканията на УПРАВИТЕЛЯ по въпросите, които изискват решение на Общински съвет Белене;
4. да осигури изплащането на възнаграждението по раздел V от средствата на Дружеството.
Чл. 4. ВЪЗЛОЖИТЕЛЯТ има право:
1. да изисква и получава информация и документи за дейността на Дружеството и за изпълнението на договора;
2. да получава финансовите отчети, анализите и докладите по чл. 49 от Наредбата и по глава седма ЗПП в установените срокове;
3. да осъществява контрол чрез контрольора, съответно чрез определената постоянна комисия на Общински съвет Белене (чл. 16, ал. 4 и 6 от Наредбата), включително чрез проверки, без да се намесва в оперативното управление;
4. да предявява претенции за вреди, причинени на Дружеството, по реда на чл. 145 ТЗ и чл. 14, ал. 1, т. 9 от Наредбата.
IV. ПРАВА И ЗАДЪЛЖЕНИЯ НА УПРАВИТЕЛЯ
Чл. 5. УПРАВИТЕЛЯТ е длъжен:
1. да организира и ръководи дейността на Дружеството съобразно ТЗ, ЗЛЗ, ЗПП, учредителния акт, Наредбата и решенията на Общински съвет Белене;
2. да изпълнява одобрената бизнес програма и да предлага проект на бизнес програма за следващия период не по-късно от три месеца преди изтичането на текущата;
3. да управлява и опазва имуществото на Дружеството с грижата на добър стопанин;
4. да иска предварително решение на Общински съвет Белене в случаите по чл. 14, ал. 1 от Наредбата и да спазва особените правила за сделките по глава пета от Наредбата и Закона за обществените поръчки, когато е приложим;
5. да представя на ВЪЗЛОЖИТЕЛЯ тримесечните и годишните отчети, анализи и доклади по чл. 49 от Наредбата и писмен отчет за изпълнението на договора в 30-дневен срок от приключване на всяко шестмесечие;
6. да уведомява писмено ВЪЗЛОЖИТЕЛЯ в 7-дневен срок за всички обстоятелства от съществено значение за Дружеството;
7. да въведе и поддържа система за финансово управление и контрол и вътрешни правила за работната заплата;
8. да спазва изискванията за защита на личните данни и на медицинската тайна и да пази търговската тайна на Дружеството, включително 2 години след прекратяване на договора;
9. да уведомява писмено ВЪЗЛОЖИТЕЛЯ в 7-дневен срок от настъпването на всяко обстоятелство по чл. 20 ЗПП и чл. 16, ал. 1 – 3 от Наредбата, както и за всяка промяна в обстоятелствата, декларирани при участието в конкурса и преди сключването на договора. Декларациите по т. 3.10 и т. 7.5 от Решение № ……/…………… г. на Общински съвет Белене са неразделна част от договора;
10. да подава декларациите по Закона за противодействие на корупцията сред лица, заемащи публични длъжности, когато е задължено лице по него;
11. да спазва правилата за предотвратяване на конфликт на интереси по раздел VI;
Чл. 6. (1) УПРАВИТЕЛЯТ внася парична гаранция за управлението си в размер на тримесечното брутно възнаграждение по чл. 13, ал. 1. Гаранцията се внася по банкова сметка, посочена от Община Белене, в едномесечен срок от подписването на договора.
(2) Гаранцията заедно с начислените лихви се връща след прекратяване на договора и след решение на Общински съвет Белене за освобождаване на УПРАВИТЕЛЯ от отговорност (чл. 14, ал. 1, т. 6 и чл. 45, ал. 3 от Наредбата). От гаранцията се удържат установените вземания на Дружеството към УПРАВИТЕЛЯ по този договор.
Чл. 7. УПРАВИТЕЛЯТ има право:
1. да представлява Дружеството пред трети лица;
2. да управлява Дружеството в съответствие с одобрената бизнес програма;
3. като работодател да сключва, изменя и прекратява трудови договори с персонала, да определя трудовите възнаграждения по вътрешните правила, да налага дисциплинарни наказания и да командирова персонала, с изключение на правоотношенията по раздел VI;
4. да създава помощни консултативни органи с участието на работници и служители на Дружеството;
5. да разходва средства за представителни цели в размер до 0,02 на сто от реализираните приходи, но не повече от 511,29 евро годишно, само при положителен финансов резултат (чл. 48, ал. 6 от Наредбата);
6. да ползва служебен автомобил само за изпълнение на задълженията си, при условията на вътрешните правила на Дружеството;
7. да повишава квалификацията си за сметка на Дружеството, когато обучението е свързано с управлението. Отсъствието над 10 работни дни се ползва за сметка на неприсъствените дни по чл. 8;
8. да бъде осигурен по чл. 4, ал. 1, т. 7 от Кодекса за социално осигуряване и по Закона за здравното осигуряване, като времето по договора се зачита за трудов стаж (чл. 62, ал. 9 ЗЛЗ);
9. на командировъчни разходи по нормативно установения ред.
Чл. 8. (1) УПРАВИТЕЛЯТ има право на 30 (тридесет) платени неприсъствени дни в рамките на една календарна година, извън празничните и почивните дни. Той сам определя периода на ползването им, като определя писмено длъжностно лице, което да го замества, и уведомява предварително ВЪЗЛОЖИТЕЛЯ.
(2) Неизползваните платени неприсъствени дни не се прехвърлят в следващата година и не се компенсират или обезщетяват при прекратяване на договора (чл. 45, ал. 4 от Наредбата).
Чл. 9. УПРАВИТЕЛЯТ няма право:
1. без предварително решение на Общински съвет Белене да извършва действия и сделки по чл. 14, ал. 1 от Наредбата;
2. без предварително решение на Общински съвет Белене да кредитира трети лица и да дава обезпечения в полза на трети лица (чл. 14, ал. 1, т. 18 от Наредбата);
3. да използва имущество, персонал или информация на Дружеството за лични цели или за облагодетелстване на свързани лица;
4. да сключва от името на Дружеството сделки със себе си, със свързани с него лица по смисъла на § 1 от допълнителните разпоредби на ТЗ или с дружества, в които той или свързани с него лица участват, освен с предварително решение на Общински съвет Белене.
V. ВЪЗНАГРАЖДЕНИЕ
Чл. 10. Възнаграждението на УПРАВИТЕЛЯ се определя от Общински съвет Белене (чл. 62, ал. 7 ЗЛЗ; чл. 14, ал. 1, т. 6 и чл. 48, ал. 1 от Наредбата) и може да се изменя само с решение на Общински съвет Белене и допълнително споразумение.
Чл. 11. (1) Месечното брутно възнаграждение на УПРАВИТЕЛЯ е в размер на 200 (двеста) на сто от средната месечна брутна работна заплата на персонала, нает по трудови правоотношения в Дружеството, за предходния календарен месец. Средната заплата се изчислява по ведомостите за заплати.
(2) При изчисляването на средната брутна работна заплата по ал. 1 не се включват възнаграждението по този договор и възнаграждението на УПРАВИТЕЛЯ по договора по чл. 15.
(3) Възнаграждението по ал. 1 не може да надвишава дванадесеткратния размер на минималната месечна работна заплата за страната, установена за съответния месец.
Чл. 12. (1) Възнаграждението се определя, начислява и изплаща ежемесечно (чл. 48, ал. 4 от Наредбата), по банков път, до последно число на месеца, следващ месеца, за който се отнася.
(2) Възнаграждението се изплаща за сметка на разходите на Дружеството (чл. 48, ал. 5 от Наредбата). То се изплаща след изплащане на трудовите възнаграждения на персонала за същия месец.
(3) За непълен месец възнаграждението се изплаща пропорционално на календарните дни, през които договорът е действал.
(4) ВЪЗЛОЖИТЕЛЯТ не гарантира размера на възнаграждението и не го компенсира при липса на средства в Дружеството.
Чл. 13. (1) Тримесечното брутно възнаграждение по чл. 6, ал. 1 се изчислява въз основа на възнаграждението по чл. 11 за месеца, в който е сключен договорът.
(2) Възнаграждението по този договор е доход от трудови правоотношения по § 1, т. 26, буква „з“ от допълнителните разпоредби на Закона за данъците върху доходите на физическите лица (ЗДДФЛ). Дружеството определя и удържа авансов данък по чл. 42 ЗДДФЛ.
(3) Върху възнаграждението се внасят осигурителни вноски по Кодекса за социално осигуряване и Закона за здравното осигуряване в размерите и съотношението, определени със закона за бюджета на държавното обществено осигуряване и закона за бюджета на НЗОК за съответната година.
(4) Освен възнаграждението по този раздел УПРАВИТЕЛЯТ не получава други възнаграждения, премии или обезщетения по този договор, освен ако са изрично предвидени в него или в закон.
VI. РАБОТА НА УПРАВИТЕЛЯ КАТО ЛЕКАР. ПРЕДОТВРАТЯВАНЕ НА КОНФЛИКТ НА ИНТЕРЕСИ
Чл. 14. УПРАВИТЕЛЯТ няма право да работи по служебно или по трудово правоотношение, освен като преподавател във висше училище и/или като лекар или лекар по дентална медицина в лечебно заведение по смисъла на Закона за лечебните заведения (чл. 20, ал. 3 от Закона за публичните предприятия).
Чл. 15. (1) УПРАВИТЕЛЯТ може да упражнява дейност като лекар (лекар по дентална медицина) в дружеството само по гражданско правоотношение, само извън времето, необходимо за изпълнение на задълженията му по настоящия договор, и при условия на заплащане, които не са по-благоприятни от прилаганите за останалите лекари в дружеството със същата специалност и натовареност.
(2) Договорът по ал. 1 се сключва от името на дружеството след предварително решение на Общински съвет – Белене, с което се дава съгласие за сключването му и се одобряват основните му условия (чл. 38, ал. 1 от Закона за задълженията и договорите). Договорът се подписва от името на дружеството от кмета на Община Белене или от друго лице, изрично упълномощено с решението.
(3) Изменението и прекратяването на договора по ал. 1 се извършват по реда на ал. 2.
(4) УПРАВИТЕЛЯТ не участва в определянето, отчитането и одобряването на собственото си възнаграждение по договора по ал. 1. Отчитането на положения от него труд се извършва от определено от ВЪЗЛОЖИТЕЛЯ длъжностно лице.
(5) УПРАВИТЕЛЯТ няма право да сключва трудов договор с дружеството.
Чл. 16. (1) УПРАВИТЕЛЯТ уведомява писмено ВЪЗЛОЖИТЕЛЯ най-малко 7 дни преди да започне работа по трудово или гражданско правоотношение в друго лечебно заведение. В уведомлението посочва лечебното заведение, длъжността, продължителността и разпределението на работното време.
(2) В срока по ал. 1 ВЪЗЛОЖИТЕЛЯТ може да възрази писмено и мотивирано, когато работата ще наруши ограничението по ал. 5 или ще създаде конфликт на интереси. При възражение УПРАВИТЕЛЯТ не започва работата.
(3) В друго лечебно заведение УПРАВИТЕЛЯТ не може да заема ръководна длъжност или да бъде член на орган за управление или контрол (чл. 20, ал. 1, т. 12 ЗПП; чл. 142, ал. 1, т. 3 ТЗ).
(4) Работата като лекар в рамките на този раздел не се смята за конкурентна дейност по чл. 142 ТЗ.
(5) Работата на УПРАВИТЕЛЯ като лекар в друго лечебно заведение – по трудово или по гражданско правоотношение – или като преподавател във  висше училище не може да възпрепятства изпълнението на задълженията по настоящия договор.
Чл. 17. (1) УПРАВИТЕЛЯТ не допуска конфликт между личните си интереси или интересите на свързани с него лица и интересите на Дружеството. По-специално той няма право:
1. да насочва или да съдейства за насочване на пациенти на Дружеството към друго лечебно заведение или медицинска практика, в които работи или има интерес. Изключение се допуска, когато необходимата медицинска помощ не може да бъде оказана в Дружеството, и при зачитане на правото на пациента на избор;
2. да разпределя ресурси на Дружеството (апаратура, операционно време, легла, консумативи, персонал) в полза на структурата, в която работи, или на собствената си медицинска дейност извън обективните нужди на лечебния процес;
3. да участва във вземането на решения за назначаване, възнаграждение, оценка или дисциплинарна отговорност на свързани с него лица, които работят в Дружеството.
(2) При сключване на договора УПРАВИТЕЛЯТ подава до Общинския съвет писмена декларация за следните обстоятелства, а при всяка промяна в тях – нова декларация в 7-дневен срок от промяната:
– трудовите и гражданските си правоотношения;
– участието си в търговски дружества, кооперации и лечебни заведения;
– свързаните с него лица, които работят в Дружеството или имат договорни отношения с него.
(3) При възникване на частен интерес по конкретен въпрос УПРАВИТЕЛЯТ уведомява незабавно писмено Общинския съвет и се въздържа от действия по въпроса. Общински съвет Белене определя лице, което да извърши действието, или дава писмени указания (чл. 147, ал. 1 ТЗ).
(4) Нарушаването на разпоредбите на този раздел е тежко нарушение по чл. 24, ал. 1, т. 6 ЗПП и чл. 46, ал. 1, т. 6 от Наредбата.
(5) Гражданският договор по чл. 15 не се прекратява автоматично с прекратяването на този договор. След прекратяването правата на Дружеството по него се упражняват от новия управител.
VII. ПРЕКРАТЯВАНЕ НА ДОГОВОРА
Чл. 18. Договорът се прекратява с изтичане на срока по чл. 2, ал. 2.
Чл. 19. (1) Договорът се прекратява предсрочно при (чл. 24, ал. 1 ЗПП; чл. 46, ал. 1 от Наредбата; чл. 64, ал. 2 ЗЛЗ):
1. смърт на УПРАВИТЕЛЯ;
2. подаване на молба за освобождаване;
3. обективна невъзможност на УПРАВИТЕЛЯ да изпълнява задълженията си за повече от 6 месеца;
4. осъждане за извършено умишлено престъпление от общ характер;
5. несъвместимост с изискванията по чл. 16, ал. 1 – 3 от Наредбата и чл. 63, ал. 1 и чл. 66 ЗЛЗ;
6. тежко нарушение или системно неизпълнение на задълженията;
7. влизане в сила на акт, с който е установен конфликт на интереси по Закона за противодействие на корупцията сред лица, заемащи публични длъжности.
(2) Договорът може да се прекрати предсрочно и при освобождаване от длъжност поради неизпълнение на заложените показатели в одобрената бизнес програма (чл. 24, ал. 2 ЗПП; чл. 46, ал. 2 от Наредбата).
(3) Предсрочното прекратяване в случаите по ал. 1, т. 3 – 7 и ал. 2 се извършва с решение на Общински съвет Белене (чл. 14, ал. 1, т. 8 от Наредбата). Решението се връчва на УПРАВИТЕЛЯ чрез кмета и договорът се прекратява от датата, посочена в решението.
(4) В случая по ал. 1, т. 2 УПРАВИТЕЛЯТ подава писмена молба до Общински съвет Белене чрез кмета. Дружеството заявява освобождаването му за вписване в търговския регистър в срок до един месец от получаването на молбата (чл. 141, ал. 5 ТЗ). Договорът се прекратява от датата на вписване на освобождаването. Ако Дружеството не заяви освобождаването в този срок, УПРАВИТЕЛЯТ може сам да го заяви за вписване (чл. 141, ал. 5 ТЗ).
Чл. 20. (1) От прекратяването на договора до вписването на новия управител, съответно до заличаването на УПРАВИТЕЛЯ в търговския регистър, той извършва само неотложните действия по управлението. За този период му се дължи възнаграждение по раздел V.
(2) В 7-дневен срок от прекратяването УПРАВИТЕЛЯТ предава управлението, документацията и имуществото с приемо-предавателен протокол.
(3) Прекратяването на договора не освобождава УПРАВИТЕЛЯ от имуществена отговорност за причинени на Дружеството вреди.
VIII. ОТГОВОРНОСТ
Чл. 21. УПРАВИТЕЛЯТ отговаря имуществено за вредите, причинени на Дружеството (чл. 145 ТЗ).
Чл. 22. (1) При предсрочно прекратяване на договора на основание чл. 19, ал. 1, т. 4, 6 или 7 УПРАВИТЕЛЯТ дължи неустойка в размер на три средномесечни брутни възнаграждения по този договор, получени през последните три месеца (чл. 92 ЗЗД). Неустойката се дължи и на основание чл. 19, ал. 1, т. 5, когато несъвместимостта е била укрита или е декларирана невярно.
(2) При предсрочно прекратяване на основание чл. 19, ал. 2, когато неизпълнението на показателите се дължи на виновно поведение на УПРАВИТЕЛЯ, той дължи неустойка в размер на едно средномесечно брутно възнаграждение.
(3) Неустойката не изключва правото на Дружеството да търси обезщетение за вреди над нейния размер. Дължимите суми могат да се удържат от гаранцията по чл. 6.
Чл. 23. При забава в изплащането на възнаграждението по вина на Дружеството то дължи на УПРАВИТЕЛЯ обезщетение в размер на законната лихва за забава.
IX. ДРУГИ УСЛОВИЯ
Чл. 24. При временна невъзможност на УПРАВИТЕЛЯ да изпълнява задълженията си извън случаите по чл. 19, ал. 1, т. 3, Общински съвет Белене може да реши да се назначи търговски пълномощник по чл. 26 ТЗ.
Чл. 25. (1) Уведомленията между страните се извършват в писмена форма на адресите, посочени в договора, или по електронна поща с квалифициран електронен подпис.
(2) Решенията на Общински съвет Белене, отнасящи се до договора, се смятат за връчени на УПРАВИТЕЛЯ от датата на завеждането им в деловодството на Дружеството.
Чл. 26. Договорът може да се изменя само с писмено допълнително споразумение, сключено след решение на Общински съвет Белене, включително при промяна в нормативната уредба.
Чл. 27. За неуредените в договора въпроси се прилагат ТЗ, ЗЛЗ, ЗПП и ППЗПП, Наредба № 9 от 26.06.2000 г., Наредбата и Закона за задълженията и договорите.
Чл. 28. Споровете по договора се решават по споразумение между страните, а при непостигане на споразумение – от компетентния български съд.
Договорът се състави и подписа в три еднообразни екземпляра – по един за Дружеството, за УПРАВИТЕЛЯ и за Община Белене.


ЗА ДРУЖЕСТВОТО (ВЪЗЛОЖИТЕЛ):	УПРАВИТЕЛ:


………………………………	………………………………
Кмет на Община Белене	(име, фамилия)



Приложение № 2 към Решение № ……/…………… г. на Общински съвет Белене
КРИТЕРИИ ЗА ПОДБОР И МЕТОДИКА ЗА ОЦЕНКА НА КАНДИДАТИТЕ
за управител на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД
1. Критерии за подбор (чл. 32 от Наредбата; чл. 34 ППЗПП – по аналогия)
1.1. Образователно-квалификационна степен и квалификация по т. 2.2 и 2.3 от решението. Констатира се съответствие или несъответствие.
1.2. Професионален опит – най-малко 5 години трудов стаж като лекар, лекар по дентална медицина или икономист. Констатира се съответствие и се оценява по т. 3.
1.3. Добра репутация и почтеност (чл. 21, ал. 2 ЗПП; по аналогия – чл. 64в, ал. 2 ППЗПП). Кандидатът се смята за лице с добра репутация и почтеност, освен ако има доказателства за противното или основателно съмнение относно репутацията или почтеността му. При оценката се взема предвид информацията, с която разполагат общинският съвет и комисията за номиниране.
Кандидат, който не отговаря на критериите по т. 1.1 – 1.3, се отстранява от процедурата.
2. Оценка на програмата за развитието и дейността (писмена част)
Програмата се оценява по следните критерии (чл. 8, ал. 3 от Наредба № 9):
2.1. съответствие на програмата с нормативната уредба;
2.2. съответствие на формулираните цели и задачи с вида на лечебното заведение и с предмета му на дейност;
2.3. анализ на здравно-демографските и здравно-икономическите показатели;
2.4. съответствие на програмата с обективното състояние на лечебното заведение;
2.5. логическа структура на разработката;
2.6. степен на практическо прилагане на придобитите теоретични познания.
3. Оценка на професионалния опит
Опитът се оценява по документи, по шестобална система, както следва:
3.1. трудов стаж като лекар, лекар по дентална медицина или икономист: 5 години – 4,50; над 5 до 10 години – 5,00; над 10 до 15 години – 5,50; над 15 години – 6,00;
3.2. към оценката по т. 3.1 се добавят 0,50, ако кандидатът има най-малко 3 години управленски опит на ръководна длъжност в лечебно заведение или в държавен или общински орган в областта на здравеопазването. Оценката не може да надвишава 6,00.
4. Оценка на събеседването (устна част)
Събеседването се оценява по следните критерии (чл. 8, ал. 4 от Наредба № 9):
4.1. обосновано представяне на приоритетите и задачите на лечебното заведение;
4.2. степен на познаване на нормативната уредба;
4.3. способност да се планират и вземат управленски решения;
4.4. административни умения, професионални и делови качества;
4.5. комуникативни и организационни способности;
4.6. способност за обективни преценки и за представяне на адекватно решение на конкретен проблем.
5. Формиране на оценките
5.1. Всеки член на комисията поставя оценка по шестобалната система по всеки от критериите по т. 2 и т. 4. Най-високата оценка е „отличен 6“ при точност 0,25. Оценката за всяка част е средноаритметична от оценките на всички членове по всички критерии (чл. 8, ал. 5 от Наредба № 9; чл. 33, ал. 4 от Наредбата).
5.2. Минималната оценка за програмата и за събеседването е „много добър 4,50“. Кандидат с по-ниска оценка на някоя от двете части се отстранява от процедурата (чл. 8, ал. 3 и 6 от Наредба № 9; чл. 33, ал. 5 и 6 от Наредбата).
5.3. Окончателната оценка (ОО) се изчислява с точност до втория знак след десетичната запетая по формулата: ОО = 0,40 × оценка на програмата + 0,40 × оценка от събеседването + 0,20 × оценка на професионалния опит (чл. 40, ал. 5 от Наредбата).
5.4. Кандидатите се класират в низходящ ред според окончателната оценка. При равни най-високи оценки се прилага т. 7.2 от решението.


Образец № 1 към т. 3.10 от Решение № ……/…………… г. на Общински съвет Белене
Д Е К Л А Р А Ц И Я
за обстоятелствата по т. 2.4 и т. 2.6 – 2.17 от решението
(чл. 20 и чл. 21, ал. 2 ЗПП, чл. 63, ал. 1 и чл. 66 ЗЛЗ, чл. 141, ал. 8 и 9 ТЗ, чл. 16 от Наредбата на Община Белене)

Долуподписаният/ата ……………………………………………………………………………………………,
ЕГН ……………………, документ за самоличност № ……………………, издаден на ……………… от ……………………,
постоянен адрес: …………………………………………………………………………………………………,
в качеството си на кандидат в конкурса за избор на управител на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД, открит с Решение № ……/…………… г. на Общински съвет Белене,
Д Е К Л А Р И Р А М, че:
1. Не съм поставен/а под запрещение.
2. Не съм лишен/а от правото да заемам длъжността управител.
3. Не съм обявен/а в несъстоятелност като едноличен търговец или като неограничено отговорен съдружник в търговско дружество, обявено в несъстоятелност, при което са останали неудовлетворени кредитори.
4. През последните две години преди датата на тази декларация не съм бил/а член на управителен или контролен орган на дружество, съответно кооперация, прекратени поради несъстоятелност, при което са останали неудовлетворени кредитори.
5. Не съм бил/а управител или член на управителен или контролен орган на дружество, за което с влязло в сила наказателно постановление е установено неизпълнение на задължения по създаване и съхраняване на запаси по Закона за запасите от нефт и нефтопродукти.
6. Не съм съпруг/а, лице във фактическо съжителство, роднина по права линия, по съребрена линия до четвърта степен включително или по сватовство до втора степен включително на управител или член на колективен орган за управление и контрол на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД.
7. Не съм ръководител на клиника, отделение, лаборатория или друго звено по чл. 58, 59 и 60 от Закона за лечебните заведения в държавно или общинско лечебно заведение. Ако заемам такава длъжност, ще я освободя преди сключване на договора за възлагане на управлението.
8. Не са ми известни обстоятелства, които да поставят под съмнение добрата ми репутация и почтеност. Мога да отделям достатъчно време за изпълнение на задълженията на управител (чл. 21, ал. 2 ЗПП; по аналогия – чл. 64в, ал. 2 ППЗПП).
9. По отношение на обстоятелствата по т. 2.11 – 2.14 и 2.16 от решението (отбележете вярното):
9.1. Заемане на публична длъжност по чл. 5, ал. 1, т. 1 – 35, 38 и 39 от Закона за противодействие на корупцията сред лица, заемащи публични длъжности, членство в политически кабинет или длъжност секретар на община:
☐ не заемам такава длъжност;
☐ заемам длъжност: ……………………………………………
9.2. Извършване на търговски сделки от свое или от чуждо име в дейност, сходна с дейността на дружеството:
☐ не извършвам;    ☐ извършвам: ……………………………………………
9.3. Участие като съдружник в събирателно, командитно дружество или дружество с ограничена отговорност с дейност, сходна с дейността на дружеството:
☐ не участвам;    ☐ участвам в: ……………………………………………
9.4. Заемане на длъжност управител или член на изпълнителен или контролен орган на друго публично предприятие:
☐ не заемам;    ☐ заемам в: ……………………………………………
9.5. Работа по служебно или трудово правоотношение:
☐ не работя по служебно или трудово правоотношение;
☐ работя само като преподавател във висше училище и/или като лекар (лекар по дентална медицина) в лечебно заведение: ……………………………………………
☐ работя по друго служебно или трудово правоотношение: ……………………………………………
9.6. Ако съм отбелязал/а наличие на някое от обстоятелствата по т. 9.1 – 9.4 или по третата хипотеза на т. 9.5, се задължавам да го отстраня преди сключване на договора за възлагане на управлението. Известно ми е, че в противен случай ще бъде избран следващият класиран кандидат.
10. Задължавам се да уведомя писмено комисията за номиниране, съответно Общински съвет Белене, за всяка промяна в декларираните обстоятелства в 7-дневен срок от настъпването ѝ.
11. Известно ми е, че деклариране на неверни обстоятелства е основание за отстраняване от конкурса. Ако неверността бъде установена след избора, тя е основание за предсрочно прекратяване на договора по чл. 24, ал. 1, т. 5 ЗПП и за ангажиране на отговорността ми, включително наказателна, когато такава е предвидена в закон.

Дата: ……………………	Декларатор: ……………………
гр. ……………………	(подпис)


Образец № 2 към т. 3.11 от Решение № ……/…………… г. на Общински съвет Белене
Д Е К Л А Р А Ц И Я
за информираност и съгласие относно обработването на лични данни
(Регламент (ЕС) 2016/679 и Закон за защита на личните данни)

Долуподписаният/ата ……………………………………………………………………………………………,
ЕГН ……………………, документ за самоличност № ……………………, издаден на ……………… от ……………………,
постоянен адрес: …………………………………………………………………………………………………,
в качеството си на кандидат в конкурса за избор на управител на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД, открит с Решение № ……/…………… г. на Общински съвет Белене,
Д Е К Л А Р И Р А М, че съм информиран/а за следното:
1. Администратор на личните данни: Община Белене, БУЛСТАТ ……………, гр. Белене 5930, ул. „България“ № 35. Длъжностно лице по защита на данните: ……………………, тел. ……………, e-mail: …………………… .
2. Цел на обработването: провеждане на конкурса за избор на управител на дружеството, проверка на съответствието с изискванията, оценяване и класиране, избор на управител, разглеждане на възражения и сключване на договор.
3. Правно основание:
– чл. 6, пар. 1, буква „в“ от Регламента – изпълнение на законови задължения по ЗЛЗ, ЗПП, ППЗПП, ТЗ, Наредба № 9 от 26.06.2000 г. и Наредбата на Община Белене;
– чл. 6, пар. 1, буква „д“ от Регламента – изпълнение на задача от обществен интерес;
– данните за съдимост се обработват при условията на чл. 10 от Регламента;
– данните за здравословното състояние от медицинското удостоверение се обработват въз основа на изричното съгласие по т. 9.
4. Категории данни: идентификационни и контактни данни, данни за образование, квалификация и професионален опит, данни от свидетелството за съдимост, данни за здравословното състояние от медицинското удостоверение, както и данните в декларациите и в програмата.
5. Получатели: членовете и секретарят на комисията за номиниране (включително представителят на РЗИ – Плевен), общинските съветници, кметът и упълномощени служители на Община Белене. Данните могат да се предоставят на органи, които имат право на достъп по закон, включително съд и контролни органи.
6. Публикуване: трите ми имена и оценките ми могат да бъдат публикувани в списъка на допуснатите кандидати и в класирането на интернет страницата на Община Белене (т. 6.1 и т. 7 от решението). Името на избрания кандидат се публикува и в решението на Общински съвет Белене.
7. Срок на съхранение: документите се съхраняват ………… години след приключване на процедурата, съгласно номенклатурата на делата на Община Белене. Програмите на невключените в класирането кандидати се връщат при поискване.
8. Права: имам право на достъп до данните си, на коригиране и ограничаване на обработването, на възражение и на заличаване, когато са налице основанията за това (чл. 15 – 21 от Регламента). Имам право и на жалба до Комисията за защита на личните данни (чл. 77 от Регламента). Предоставянето на данните е необходимо условие за участие в конкурса. Ако не ги предоставям, не мога да бъда допуснат/а до участие.
Д А В А М   С Ъ Г Л А С И Е:
9. Изрично съгласие данните за здравословното ми състояние, съдържащи се в медицинското удостоверение, да се обработват за целите по т. 2 (чл. 9, пар. 2, буква „а“ от Регламента):    ☐ да    ☐ не
10. Комуникацията с мен във връзка с конкурса да се осъществява по посочения от мен адрес на електронна поща: ……………………………………    ☐ да    ☐ не
Известно ми е, че мога да оттегля съгласието си по т. 9 и т. 10 по всяко време с писмено заявление до администратора. Оттеглянето не засяга законосъобразността на обработването преди него. Оттеглянето на съгласието по т. 9 преди приключване на конкурса прави невъзможна проверката по т. 3.9 от решението.

Дата: ……………………	Декларатор: ……………………
гр. ……………………	(подпис)


Образец № 3 към т. 3.1 от Решение № ……/…………… г. на Общински съвет Белене
ДО
ПРЕДСЕДАТЕЛЯ НА
ОБЩИНСКИ СЪВЕТ БЕЛЕНЕ

З А Я В Л Е Н И Е
за участие в конкурс за избор на управител и възлагане на управлението на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД, ЕИК 114542439
от …………………………………………………………………………………………
(собствено, бащино и фамилно име)
ЕГН ……………………, документ за самоличност № ……………………, издаден на ……………… от ……………………,
постоянен адрес: ……………………………………………………………………………………
адрес за кореспонденция (ако е различен): ……………………………………………………………
телефон: ……………………………, адрес на електронна поща за кореспонденция: ……………………………………………
УВАЖАЕМИ ГОСПОДИН ПРЕДСЕДАТЕЛ,
Заявявам желанието си да участвам в конкурса за избор на управител и възлагане на управлението на „МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЕЛЕНЕ“ ЕООД, открит с Решение № ……/…………… г. на Общински съвет Белене.
Заявявам, че:
1. Запознат/а съм с условията на конкурса, определени с решението, с критериите за подбор и методиката за оценка (Приложение № 2 към решението) и с проекта на договор за възлагане на управлението (Приложение № 1 към решението) и ги приемам.
2. Съгласен/на съм уведомленията и съобщенията във връзка с конкурса (т. 6 и т. 7 от решението) да ми се изпращат на посочения адрес на електронна поща. Задължавам се да уведомя писмено комисията за номиниране за всяка промяна в него.
3. Документите по т. VI от решението (за структурата, бюджета, числеността и щатното разписание на персонала и финансовите отчети на дружеството):  ☐ съм получил/а;  ☐ не съм поискал/а.
4. Заявлението се подава:  ☐ лично;  ☐ чрез пълномощник ……………………………………, упълномощен с нотариално заверено пълномощно рег. № ……………… от …………… г.
Прилагам (отбележете приложените документи):
В плик № 1 „Документи“:
☐ 1. професионална автобиография – европейски формат (т. 3.2);
☐ 2. копие от документ за самоличност, заверено от мен (т. 3.3);
☐ 3. нотариално заверено копие от диплома за висше образование с образователно-квалификационна степен „магистър“ (т. 3.4);
☐ 4. нотариално заверено копие от документ за придобита специалност – за лекарите и лекарите по дентална медицина (т. 3.5);
☐ 5. нотариално заверено копие от документ за квалификация по здравен мениджмънт, съответно за образователна и/или научна степен, специалност или обучение по чл. 43 от Закона за висшето образование (т. 3.6), вид на документа: …………………………………………;
☐ 6. копие от трудова, служебна и/или осигурителна книжка или друг документ, удостоверяващ най-малко 5 години трудов стаж като лекар, лекар по дентална медицина или икономист (т. 3.7);
☐ 7. документи, удостоверяващи управленски опит по т. 3.2 от Приложение № 2 (т. 3.7, изр. второ) – ако претендирам за него;
☐ 8. свидетелство за съдимост (т. 3.8);
☐ 9. медицинско удостоверение за общо здравословно състояние – оригинал (т. 3.9);
☐ 10. декларация по Образец № 1 (т. 3.10);
☐ 11. декларация по Образец № 2 (т. 3.11);
☐ 12. други документи (т. 3.12): ………………………………………………………………………………
В отделен запечатан плик № 2 „Програма“:
☐ програма за развитието и дейността на дружеството за тригодишен период (2027 – 2029 г.) в три екземпляра на хартиен носител и на електронен носител (т. 3, плик № 2 от решението; чл. 2, ал. 2, т. 2 и чл. 7, ал. 1, т. 2 от Наредба № 9).
Известно ми е, че кандидат, който не е представил всички документи по т. 3.1 – 3.11 от решението, не се допуска до участие в конкурса.
Дата: ……………………                                                     Заявител: ……………………
гр. ……………………                                                                                 (подпис)

